
住讜讟讛 诇讟 注"讘 - 驻讬专讜砖 砖讟讬讬谞讝诇抓

诪讛 砖讛讘讟讞转谞讜 "讜砖诪讜 讗转 砖诪讬 注诇 讘谞讬 讬砖专讗诇 讜讗谞讬 讗讘专讻诐" (讘诪讚讘专 讜, 讻讝). "讛砖拽讬驻讛 诪诪注讜谉 拽讚砖讱 诪谉 讛砖诪讬诐 讜讘专讱 讗转 注诪讱 讗转 讬砖专讗诇" (讚讘专讬诐 讻讜, 讟讜). 


讗 讗诪专 专讘 讞住讚讗: 讗讬谉 讛讻讛谞讬诐 讛驻讜转讞讬诐 讗转 讻驻讜转 讬讚讬讛诐 讘砖注转 讛讘专讻讛 专砖讗讬诐 诇讻讜祝 (诇讻驻讜祝) 拽讬砖专讬 (驻讬专拽讬) 讗爪讘注讜转讬讛谉 注讚 砖讬讞讝专讜 驻谞讬讛诐 诪谉 讛爪讘讜专 诇讗讞专 砖住讬讬诪讜 诇讘专讱. 讗诪专 专' 讝讬专讗 讗诪专 专讘 讞住讚讗: 讗讬谉 讛拽讜专讗 专砖讗讬 诇拽专讜转 "讻讛谞讬诐" 注讚 砖讬讻诇讛 "讗诪谉" 诪驻讬 讛爪讘讜专 砖注谞讜 注诇 讘专讻转 讛讛讜讚讗讛, 讻讚讬 砖讬讬砖诪注 讗转 拽讜诇 讛讻讛谞讬诐,


讜诪讗讜转讛 住讬讘讛 讗讬谉 讛讻讛谞讬诐 专砖讗讬谉 诇讛转讞讬诇 讘讘专讻讛 注讚 砖讬讻诇讛 讚讬讘讜专 ("讻讛谞讬诐") 诪驻讬 讛拽讜专讗, 讜讗讬谉 讛爪讘讜专 专砖讗讬谉 诇注谞讜转 "讗诪谉" 注讚 砖转讻诇讛 讘专讻讛 诪驻讬 讛讻讛谞讬诐, 讜讗讬谉 讛讻讛谞讬诐 专砖讗讬谉 诇讛转讞讬诇 讘讘专讻讛 讗讞专转 注讚 砖讬讻诇讛 "讗诪谉" 诪驻讬 讛爪讘讜专 注诇 讛讘专讻讛 讛拽讜讚诪转.


讜讗诪专 专' 讝讬专讗 讗诪专 专讘 讞住讚讗: 讗讬谉 讛讻讛谞讬诐 专砖讗讬谉 诇讛讞讝讬专 驻谞讬讛诐 诪谉 讛爪讘讜专 诇讗讞专 讘专讻转 讻讛谞讬诐 注讚 砖讬转讞讬诇 砖诇讬讞 爪讘讜专 讘讘专讻转 "砖讬诐 砖诇讜诐", 讜讗讬谞谉 专砖讗讬谉 诇注拽讜专 专讙诇讬讛诐 讜诇讬诇讱 诪谉 讛讚讜讻谉 注讚 砖讬讙诪讜专 砖诇讬讞 爪讘讜专 "砖讬诐 砖诇讜诐". 讜讘讗讜驻谉 讚讜诪讛


讗诪专 专' 讝讬专讗 讗诪专 专讘 讞住讚讗: 讗讬谉 讛爪讘讜专 专砖讗讬谉 诇注谞讜转 "讗诪谉" 注讚 砖转讻诇讛 讘专讻讛 诪驻讬 讛拽讜专讗 讘转讜专讛, 讜讗讬谉 讛拽讜专讗 专砖讗讬 诇拽专讜转 讘转讜专讛 注讚 砖讬讻诇讛 "讗诪谉" 诪驻讬 讛爪讘讜专, 讜讗讬谉 讛诪转专讙诐 专砖讗讬 诇讛转讞讬诇 讘转专讙讜诐 注讚 砖讬讻诇讛 驻住讜拽 诪驻讬 讛拽讜专讗, 讜讗讬谉 讛拽讜专讗 专砖讗讬 诇讛转讞讬诇 讘驻住讜拽 讗讞专 注讚 砖讬讻诇讛 转专讙讜诐 诪驻讬 讛诪转专讙诐.


讗诪专 专' 转谞讞讜诐 讗诪专 专' 讬讛讜砖注 讘谉 诇讜讬: 讛诪驻讟讬专 讘谞讘讬讗, 讻诇讜诪专, 讝讛 讛拽讜专讗 讗转 驻专拽 讛讛驻讟专讛 诇讗讞专 拽专讬讗转 讛转讜专讛, 爪专讬讱 砖讬拽专讗 讘转讜专讛 驻住讜拽讬诐 讗讞讚讬诐 转讞讬诇讛, 讜讗诪专 专' 转谞讞讜诐 讗诪专 专' 讬讛讜砖注 讘谉 诇讜讬: 讗讬谉 讛诪驻讟讬专 专砖讗讬 诇讛驻讟讬专 讘谞讘讬讗 注讚 砖讬讙诇诇 住驻专 转讜专讛.


讜讗诪专 专' 转谞讞讜诐 讗诪专 专' 讬讛讜砖注 讘谉 诇讜讬: 讗讬谉 砖诇讬讞 爪讘讜专 专砖讗讬 诇讛驻砖讬讟 讗转 讛转讬讘讛 砖诪谞讬讞讬诐 注诇讬讛 讗转 住驻专 讛转讜专讛, 讻诇讜诪专, 诇讛住讬专 诪诪谞讛 讗转 讛讻讬住讜讬 讛诪拽讜砖讟, 讘爪讘讜专, 诪驻谞讬 讻讘讜讚 爪讘讜专 砖诇讗 讬爪讟专讻讜 讻诇 讛爪讬讘讜专 诇讛诪转讬谉 诇砖诐 讻讱.


讜讗诪专 专' 转谞讞讜诐 讗诪专 专' 讬讛讜砖注 讘谉 诇讜讬: 讗讬谉 讛爪讘讜专 专砖讗讬谉 诇爪讗转 诪讘讬转 讛讻谞住转 诇讗讞专 讛拽专讬讗讛 讘转讜专讛 注讚 砖讬谞讟诇 住驻专 转讜专讛 讜讬谞讬讞 讘诪拽讜诪讜, 讻诇讜诪专, 注诇 诪谞转 诇讛谞讬讞讜 讘诪拽讜诪讜, 砖谞讛讙讜 砖讛住驻专 讬讛讗 诪讜谞讞 讘讘讬转 砖诪讜专 住诪讜讱 诇讘讬转 讛讻谞住转. 讜砖诪讜讗诇 讗诪专: 注讚 砖讬爪讗  住驻专 转讜专讛 诪诪砖, 诪砖讜诐 讻讘讜讚 住驻专 转讜专讛.


 讜诪注讬专讬诐:  讜诇讗 驻诇讬讙讬 [讜讗讬谉 讛诐 讞诇讜拽讬诐] 讘讛诇讻讛, 讗诇讗 诪讚讘专讬诐 讘诪拽专讬诐 砖讜谞讬诐; 讛讗 [讝讛] 鈥�/span> 讚讗讬讻讗 驻讬转讞讗 讗讞专讬谞讗 [砖讬砖 驻转讞 讗讞专] 讛专讬 讻砖讬谞讟诇 住驻专 讛转讜专讛 诇爪讗转 讘驻转讞 讗讞讚, 诪讜转专 诇讗谞砖讬诐 诇爪讗转 讘驻转讞 讗讞专. 讛讗 [讝讛] 鈥�/span> 讚诇讬讻讗 驻讬转讞讗 讗讞专讬谞讗 [砖讗讬谉 驻转讞 讗讞专], 讛专讬 爪专讬讻讬诐 诇讞讻讜转 注讚 砖讬爪讗 讛住驻专 诪谉 讛驻转讞. 讗诪专 专讘讗: 讛讞讻诐 讘专 讗讛讬谞讗 讗住讘专讛 [讛住讘讬专] 诇讬 讗转 讟注诪讛 砖诇 讛诇讻讛 讝讜, 注诇 驻讬 诪讛 砖谞讗诪专: "讗讞专讬 讛' 讗诇讛讬讻诐 转诇讻讜" (讚讘专讬诐 讬讙, 讛) 鈥�/b> 讻诇讜诪专, 砖爪专讬讻讬诐 诇诇讻转 讗讞专讬 住驻专 讛转讜专讛, 讜诇讗 诇驻谞讬讜.


讘  讜注讜讚 讘注谞讬谉 讘专讻转 讻讛谞讬诐. 讘讝诪谉 砖讛讻讛谞讬诐 诪讘专讻讬诐 讗转 讛注诐, 诪讛 讛谉, 讛注诐, 讗讜诪专讬诐? 讗诪专 专' 讝讬专讗 讗诪专 专讘 讞住讚讗: 讗讜诪专讬诐 讛诐 "讘专讻讜 讛' 诪诇讗讻讬讜 讙讘专讬 讻讞" 讜讙讜' (转讛诇讬诐 拽讙, 讻), "讘专讻讜 讛' 讻诇 爪讘讗讬讜 诪砖专转讬讜 注砖讬 专爪讜谞讜" (转讛诇讬诐 拽讙, 讻讗), "讘专讻讜 讛' 讻诇 诪注砖讬讜 讘讻诇 诪拽诪讜转 诪诪砖诇转讜 讘专讻讬 谞驻砖讬 讗转 讛'" (转讛诇讬诐 拽讙, 讻讘), 讻谞讙讚 讻诇 讘专讻讛 砖讗讜诪专讬诐 讛讻讛谞讬诐 鈥� 讗讜诪专 讛注诐 诇砖讜谉 讘专讻讛 诪谉 讛讻转讜讘.


讘诪讜住驻讬 讚砖讘转讗 [讘转驻讬诇转 讛诪讜住驻讬诐 砖诇 砖讘转] 砖讛讻讛谞讬诐 砖讘讬诐 讜诪讘专讻讬诐 讗转 讛注诐 诪讛 讛谉, 讛注诐, 讗讜诪专讬诐? 砖讗讬谉 专讗讜讬 砖讬讞讝专讜 讜讬讗诪专讜 讗讜转诐 讚讘专讬 讛讜讚讗讛 砖讗诪专讜 拽讜讚诐. 讗诪专 专' 讗住讬: 讗讜诪专讬诐 "砖讬专 讛诪注诇讜转 讛谞讛 讘专讻讜 讗转 讛' 讻诇 注讘讚讬 讛' 讛注讜诪讚讬诐 讘讘讬转 讛' 讘诇讬诇讜转" (转讛诇讬诐 拽诇讚, 讗), "砖讗讜 讬讚讻诐 拽讚砖 讜讘专讻讜 讗转 讛'" (转讛诇讬诐 拽诇讚, 讘), "讘专讜讱 讛' 诪爪讬讜谉 砖讻谉 讬专讜砖诇诐 讛诇诇讜讬讛" (转讛诇讬诐 拽诇讛, 讻讗).


 讜砖讜讗诇讬诐: 讜诇讬诪讗 谞诪讬 [讜砖讬讗诪专讜 讙诐 讻谉] "讬讘专讻讱 讛' 诪爪讬讜谉" (转讛诇讬诐 拽诇讚, 讙) 讚讻转讬讘 讘讛讛讜讗 注谞讬讬谞讗 [砖谞讗诪专 讘讗讜转讜 注谞讬谉], 讻诇讜诪专, 砖讬讗诪专讜 砖诇讜砖 诇砖讜谞讜转 讘专讻讛 讛讗诪讜专讜转 专爪讜驻讜转 讘讗讜转讜 驻专拽 讘转讛讬诇讬诐! 讗诪专 讬讛讜讚讛 讘专讬讛 [讘谞讜] 砖诇 专' 砖诪注讜谉 讘谉 驻讝讬: 诪转讜讱 砖讛转讞讬诇 讘讘专讻讜转讬讜 砖诇 讛拽讚讜砖 讘专讜讱 讛讜讗 鈥�/b> 诪住讬讬诐 讘讘专讻讜转讬讜 砖诇 讛拽讚讜砖 讘专讜讱 讛讜讗,  讜讗讬谞讜 诪讻谞讬住 诪砖驻讟 讝讛 砖讛讜讗 讘专讻讛 诇讬砖专讗诇.


 讜砖讜讗诇讬诐:  讘诪谞讞转讗 讚转注谞讬转讗 [讘诪谞讞讛 砖诇 转注谞讬转] 讻砖讛讻讛谞讬诐 诪讘专讻讬诐 讗转 讛注诐 诪讗讬 讗诪专讬 [诪讛 讗讜诪专讬诐 讛注诐]? 讗诪专 专讘 讗讞讗 讘专 讬注拽讘: 讗讜诪专讬诐 讛诐 "讗诐 注讜谞讬谞讜 注谞讜 讘谞讜 讛' 注砖讛 诇诪注谉 砖诪讱" (讬专诪讬讛 讬讚, 讝), "诪拽讜讛 讬砖专讗诇 诪讜砖讬注讜 讘注转 爪专讛 诇诪讛 转讛讬讛 讻讙专 讘讗专抓" 讜讙讜' (讬专诪讬讛 讬讚, 讞), "诇诪讛 转讛讬讛 讻讗讬砖 谞讚讛诐 讻讙讘讜专 诇讗 讬讜讻诇 诇讛讜砖讬注" 讜讙讜' (讬专诪讬讛 讬讚, 讟).

